b"\n_START_ARTICLE_\nFort Severn\n_START_PARAGRAPH_\nFort Severn (Fort Severn First Nation) on Hudsoninlahden etel\xc3\xa4rannalla pohjoisessa Ontariossa Kanadassa sijaitseva noin 400 asukkaan kyl\xc3\xa4. Kyl\xc3\xa4n v\xc3\xa4est\xc3\xb6 muodostuu 90 perheest\xc3\xa4, jotka asuvat 40 neli\xc3\xb6kilometrin alueella. Paikkakunnan nimitys virallisissa yhteyksiss\xc3\xa4 on Fort Severn 89, sill\xc3\xa4 useimmilla Kanadan intiaanireservaateilla on numero nimen yhteydess\xc3\xa4._NEWLINE_Kyl\xc3\xa4n ainoa maayhteys muuhun Kanadaan on talvitie Wapusk Trail, joka yhdist\xc3\xa4\xc3\xa4 Fort Severnin Manitobassa sijaitsevaan Gillamiin ja sit\xc3\xa4 kautta tieverkkoon. Tie on avoinna vain muutamien viikkojen ajan joka talvi. Muina aikoina kyl\xc3\xa4n liikenneyhteydet ja tarvikekuljetukset hoidetaan lentokonein tai kes\xc3\xa4isin proomuilla.\n_START_SECTION_\nHistoria\n_START_PARAGRAPH_\nFort Severn oli yksi ensimm\xc3\xa4isi\xc3\xa4 uuden mantereen kauppapaikkoja, ja sen perusti Hudson's Bay Company vuonna 1689 turkiskaupan tukikohdaksi. Severn River -joen suulla sijainnut linnoite joutui Pierre Le Moyne d'Ibervillen valtaamaksi jo 1690. Kauppapaikka rakennettiin uudelleen 1759, ja se on ollut toiminnassa siit\xc3\xa4 l\xc3\xa4htien, ollen yksi Ontarion vanhimmista eurooppalaista alkuper\xc3\xa4\xc3\xa4 olevista asutuskeskuksista._NEWLINE_Intiaanireservaatin paikaksi m\xc3\xa4\xc3\xa4riteltiin my\xc3\xb6hemmiss\xc3\xa4 sopimuksissa Rocksandin alue Severn- ja Sachigo-jokien yhtym\xc3\xa4kohdassa. Reservaatti siirrettiin vuonna 1973 Severnjoen suulle Hudsoninlahden rannalle."